Diari Oficial de la Generalitat Valenciana


Sumari del DOGV 8428, del 21-11-2018 (2018/10388)

RESOLUCIÓ de 4 de setembre de 2018, de la Direcció General d'Indústria i Energia, per la qual s'atorga a Iberdrola Distribución Eléctrica, SA Unipersonal, l'autorització administrativa prèvia i l'autorització administrativa de construcció per a l'ampliació de la potència de transformació, que passa de 60 MVA a 75 MVA, i també modificacions en el sistema de 20 kV i obra civil, de les instal·lacions de distribució d'energia elèctrica de la subestació transformadora de repartiment de 66/20 kV, denominada STR Carrasses, situada al terme municipal de Llíria. Expedient ATASCT/2017/118/46.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8428

Data del DOGV
:   21-11-2018

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2018/10411


Data del document
:   04-09-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * Llíria

RESOLUCIÓ de 4 de setembre de 2018, de la Direcció General d'Indústria i Energia, per la qual s'atorga a Iberdrola Distribución Eléctrica, SA Unipersonal, l'autorització administrativa prèvia i l'autorització administrativa de construcció per a l'ampliació de la potència de transformació, que passa de 60 MVA a 75 MVA, i també modificacions en el sistema de 20 kV i obra civil, de les instal·lacions de distribució d'energia elèctrica de la subestació transformadora de repartiment de 66/20 kV, denominada STR Carrasses, situada al terme municipal de Llíria. Expedient ATASCT/2017/118/46. [2018/10687]  
Antecedents de fet  
Amb data 2 d'octubre de 2017, Iberdrola Distribución Eléctrica, SA Unipersonal, a través de representant degudament acreditat, va presentar en el Registre Telemàtic de la Generalitat un imprés normalitzat on sol·licitava:  
Autorització administrativa prèvia per a l'ampliació de potència en la transformació i modificació del sistema de 20 kV i de l'obra civil de les instal·lacions de distribució d'energia elèctrica de la subestació transformadora de repartiment de 66/20 kV denominada STR Carrasses, situada al terme municipal de Llíria, província de València, i  
Autorització administrativa de construcció de les modificacions esmentades (anteriorment denominada aprovació del projecte tècnic).  
Juntament amb l'escrit de presentació d'aquestes peticions s'adjunta la documentació següent:  
- Projecte tècnic, de data juliol de 2017, signat per persona tècnica titulada competent, i visat pel col·legi corresponent amb data 18 de setembre de 2017, i  
- Còpia en format digital del projecte tècnic, per a l'obtenció de les condicions tècniques de l'Ajuntament de Llíria.  
Així mateix, consta en l'expedient la declaració responsable de la persona tècnica titulada competent projectista, acreditativa del compliment de la normativa aplicable al projecte d'acord amb el que estableix l'article 53.1.b de la Llei 24/2013, de 26 de desembre, del sector elèctric.  
Amb data 13 de desembre de 2017, el sol·licitant va acreditar en l'expedient el pagament de les taxes administratives corresponents al tràmit instat.  
El procediment administratiu corresponent a aquesta sol·licitud ha sigut tramitat amb l'expedient de referència ATASCT/2017/118/46, incoat a aquest efecte pel Servei Territorial d'Indústria i Energia de València.  
Després del requeriment oportú, amb data 14 de febrer de 2018, Iberdrola Distribución Eléctrica, SA Unipersonal va presentar:  
- Contracte administratiu de concessió demanial d'una parcel·la dotacional a Iberdrola Distribución Eléctrica, SAU, per a la construcció d'una subestació de transformació de repartiment, denominada STR Carrasses, de data 21 d'octubre de 2016, pel qual l'Ajuntament de Llíria acorda l'adjudicació a la interessada de la concessió demanial d'ús privat de la parcel·la SID (referència cadastral: 3913901YJ0922S001JB), amb una superfície de 7.000 m².  
- Notificació de resolució relativa a la línia elèctrica aèria sobre llits públics (Rambla Primera i Barranc de Tossos), i també les obres d'emplaçament d'una subestació elèctrica (ST Carrasses) en zona de policia de la rambla esmentada, al terme municipal de Llíria (València), de data 5 d'abril de 2017, de la Confederació Hidrogràfica del Xúquer, per la qual s'autoritza la interessada per a la construcció de la subestació elèctrica esmentada en zona de policia de llit públic, la qual està obligada a les condicions particulars i generals esmentades en la resolució.  
  
- Resolució de llicència urbanística d'obres per a la construcció de la subestació transformadora de repartiment 66/20 kV i de la llicència ambiental per a l'activitat de transformació elèctrica de la subestació, de data 5 de desembre de 2017, de l'Ajuntament de Llíria, per la qual es concedeix a la interessada les llicències relatives a l'STR Carrasses.  
  
- Informe de necessitat d'avaluació ambiental. Modificacions sobre el projecte de l'STR Carrasses 66/20 kV, de data 1 de febrer de 2018, del Servei d'Avaluació d'Impacte Ambiental, en el qual es conclou que la modificació del projecte de l'STR 66/20 kV Carrasses, promoguda per Iberdrola al terme municipal de Llíria (València), no constitueix un cas d'avaluació d'impacte ambiental, sense perjudici dels permisos o autoritzacions sectorials que calga obtindre, en virtut de la normativa vigent, i serà aplicable, en tot cas, les condicions establides en l'estimació d'impacte ambiental emesa per la Resolució de data 26 de juny de 2013, de la Direcció Territorial de València de la Conselleria d'Infraestructures, Territori i Medi Ambient (Expedient 2013/02-EIA).  
  
- Full resum de subestacions, centres de transformació i línies de transport i distribució d'energia elèctrica, de data 12 de febrer de 2018, signada per la persona tècnica competent projectista.  
Les instal·lacions de distribució d'energia elèctrica per a la qual se sol·licita autorització s'executaran al terme municipal de Llíria (València), concretament en la parcel·la 01, del polígon 39252.  
Consten com a antecedents els actes administratius següents:  
- Resolució, de 25 de juliol de 2013, del Servei Territorial d'Energia de València, relativa a l'autorització administrativa, aprovació del projecte d'execució de la subestació transformadora de 66/20 kV denominada STR Carrasses i declaració en concret de la seua utilitat pública [expedient número ATASCT/2012/62/46], publicada en el DOGV número 7121, de data 30.09.2013.  
En aquesta resolució no es recull expressament el detall de les instal·lacions de distribució autoritzades. Aquest detall es fa indirectament per remissió al projecte presentat i sotmés a informació pública.  
- Resolució de 3 de maig de 2018, del Servei Territorial d'Indústria i Energia de València, d'adaptació de l'autorització administrativa i l'autorització de construcció de la subestació transformadora de 66/20 kV denominada STR Carrasses, situada al municipi de Llíria (València) (expedient ATASCT/2012/62/46) a favor d'Iberdrola Distribución Eléctrica, SAU.  
L'objectiu d'aquesta resolució era l'adequació del projecte tècnic d'execució de la subestació STR Carrasses, aprovat per la Resolució de 25 de juliol de 2013, al Reial decret 337/2014, de 9 de maig, pel qual s'aprova el reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries.  
- Resolució de 25 de juliol de 2013, del Servei Territorial d'Energia de València, relativa a l'autorització administrativa, declaració en concret d'utilitat pública i aprovació de projecte de línia elèctrica a 66 kV amb utilitat pública i impacte ambiental [expedient número ATLINE/2012/103/46].  
L'objecte d'aquest acte administratiu és l'obtenció dels permisos energètics per a la construcció de la línia a 66 kV, de doble circuit d'entrada/eixida a l'STR Carrasses, des de la línia a 66 kV Llíria - la Pea, la qual en l'actualitat té en tramitació una modificació parcial per canvi d'ubicació dels suports número 4 i número 8 [expedient ATLIRE/2017/17/46].  
Amb data de hui, Iberdrola Distribución Eléctrica, SA Unipersonal està inscrita en el Registre Administratiu de Distribuïdors amb el número de registre R1-001 (registre accessible des del lloc web del Ministeri per a la Transició Ecològica), inscripció per a la qual cal acreditar el compliment de les capacitats esmentades en els articles 37 i 121.3 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
  
La sol·licitud d'autorització administrativa ha sigut objecte d'informació pública a l'efecte previst en l'article 9 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, durant el termini de 20 dies en:  
  
- El Diari Oficial de la Generalitat Valenciana, del 3 de maig de 2018 (DOGV 8286).  
De conformitat amb el procediment reglamentàriament establit en l'apartat 4 de l'article 9 i 2.c de l'article 11, del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, per a l'obtenció de les condicions tècniques de la instal·lació, la interessada ha presentat informes favorables de les administracions, organismes o empreses de servei públic o de serveis d'interés general afectades següents, amb el resultat que, en síntesi, es detalla:  
· Confederació Hidrogràfica del Xúquer. Notificació de resolució relativa a la línia elèctrica aèria sobre llits públics (Rambla Primera i Barranc de Tossos), i també les obres d'emplaçament d'una subestació elèctrica (ST Carrasses) en zona de policia de la rambla mencionada, al terme municipal de Llíria (València), de data 5 d'abril de 2017, per la qual autoritza la interessada per a la construcció de la subestació elèctrica esmentada en zona de policia de llit públic, la qual està obligada a les condicions particulars i generals esmentades en la resolució.  
· Ajuntament de Llíria. Resolució de llicència urbanística d'obres per a la construcció de la subestació transformadora de repartiment 66/20 kV i de la llicència ambiental per a l'activitat de transformació elèctrica de la subestació, de data 5 de desembre de 2017, per la qual es concedeixen a la interessada, les llicències esmentades relatives a l'STR Carrasses.  
La modificació plantejada en el projecte tècnic presentat de l'STR Carrasses, relativa a aquesta resolució, té per objecte, en síntesi:  
  
- L'ampliació en la potència de transformació en cadascun dels tres transformadors de potència, que passa de 20 MVA a 25 MVA.  
- La modificació de la solució constructiva dels edificis, que passa d'un únic edifici a un edifici de control independent i tres conjunts integrals prefabricats per a albergar el sistema de 20 kV.  
  
- La reducció en la potència de transformació de cadascun dels dos transformadors de servei, que passa de 250 kVA a 100 kVA, i  
- La reducció en la potència en cadascuna de les tres bateries de condensadors per a la compensació de la potència reactiva, que passa de 5,4 Mvar a 3,6 Mvar.  
No es preveu cap modificació en la resta d'instal·lacions aprovades del projecte d'origen. Totes aquestes modificacions s'han sol·licitat abans de l'execució del projecte autoritzat i adaptat al nou Reglament d'instal·lacions d'alta tensió (Reial decret 337/2014) per les resolucions esmentades de 25 de juliol de 2013 i 3 de maig de 2018. Cal indicar que amb aquesta resolució no s'autoritza la modificació d'instal·lacions existents o en servei, sinó que autoritzen els canvis formulats per l'interessat abans d'executar les instal·lacions que ja té autoritzades, els quals determinen per la seua envergadura que la competència per a autoritzar les modificacions corresponga a aquest centre directiu.  
  
D'acord amb la Llei 2/1989, de 3 de març, desplegada mitjançant el Decret 162/1990, de 15 d'octubre, modificat pel Decret 32/2006, de 10 de març, per la qual es regulava l'avaluació d'impacte ambiental a la Comunitat Valenciana, l'STR Carrasses va ser objecte d'estimació d'impacte ambiental (Resolució de 26 de juny de 2013. Expedient 213/02-EIA), en estar incloses en l'annex II del Decret 32/2006. Ara aquesta instal·lació queda inclosa en l'annex II de la Llei 21/2013, de 9 de desembre. No obstant això, l'abast d'aquesta modificació no està dins dels casos que poden generar efectes adversos significatius sobre el medi ambient, d'acord amb l'apartat 2.c de l'article 7, de la Llei 21/2013, d'avaluació ambiental, per la qual cosa no cal la tramitació de cap dels instruments ambientals previstos en l'article 7 de la llei esmentada.  
Consta en l'expedient l'esmentat l'Informe de necessitat d'avaluació ambiental. Modificacions sobre el projecte de l'STR Carrasses 66/20 kV, de data 1 de febrer de 2018, del Servei d'Avaluació d'Impacte Ambiental, en el qual es conclou que la modificació del projecte de l'STR 66/20 kV Carrasses no constitueix un cas d'avaluació d'impacte ambiental.   
La necessitat d'aquesta instal·lació, com a requisit previ que ha de justificar el sol·licitant i ha d'avaluar l'òrgan competent per a la seua autorització, està determinada per dues raons essencialment, d'acord amb el que expressa la distribuïdora en la documentació:  
La zona corresponent a la comarca del Camp de Túria està experimentant una forta expansió urbanística i industrial a causa de la proximitat del municipi de València i als recents desenvolupaments de la infraestructura viària, la qual cosa es materialitza en un bon nombre de peticions de noves sol·licituds de subministrament elèctric corresponents als municipis de la Pobla de Vallbona, Llíria, Vilamarxant, Riba-roja de Túria, Benaguasil i Benissanó, entre els quals cal destacar per la seua magnitud els següents: Mas de Porxinos - Riba-roja de Túria (57 MW), Sector Molí Nou - Benaguasil (57 MW), Sector SUP3 - la Pobla de Vallbona (38 MW), sectoriIndustrial Pla de Carrasses (28 MW) i Serra Golf - Serra (25 MW), i que totalitzen una potència d'uns 413 MW (160 MW en barres de subestació). Actualment el subministrament elèctric a aqueixa zona es realitza des de les subestacions de Vilamarxant, l'Eliana, Campolivar i Llíria, i hi ha diversos inconvenients per a incrementar la potència: en el cas de Vilamarxant, la frontera natural que representa el llit del riu Túria no admet nous desenvolupaments d'infraestructures elèctriques que permeten portar el possible increment de potència instal·lada en aquesta subestació fins als punts de consum derivats de les peticions esmentades (a excepció del Mas de Porxinos); pel que fa a la subestació de l'Eliana, per a atendre altres subministraments que estan al municipi de l'Eliana i al de Bétera, hi ha la dificultat afegida ja que per a poder transportar la potència necessària que es requereix cal travessar el nucli urbà de l'Eliana amb un contingent tal de línies de mitjana tensió (20 kV) que és inviable per eficàcia elèctrica, per costos i per impacte paisatgístic i, finalment, la subestació de Llíria està completament saturada, no solament la potència que té instal·lada, sinó també les línies que la subministren a 66 kV, la qual cosa és un inconvenient al qual també cal donar solució. A més, en aquesta subestació no s'admeten per limitació d'espai físic nous transformadors de potència.  
  
Aquestes xarxes de 66 kV estan interconnectades amb les que proveeixen l'àrea de l'Alt Túria i evacuen l'energia hidràulica generada en aquest entorn, i es registren sobrecàrregues importants.  
Per tant, no és possible atendre amb la infraestructura elèctrica actual les necessitats de nova, o increment de potència en l'àrea indicada, i cal atendre amb caràcter immediat el sector industrial Pla de Carrasses-28 MW, al terme municipal de Llíria, terme en el qual, així mateix, es desenvolupen altres actuacions de diferents tipus i usos (sectors urbanístics industrials i residencials, hospitalaris i associats a ampliacions de potència industrials individuals existents) per una potència demanda de 68,864 MW.  
Amb la finalitat de poder atendre aquests subministraments en el termini requerit, s'ha planificat la construcció d'una subestació de 66 kV denominada STR Carrasses, que per la seua proximitat a aquests es volen evitar xarxes de 20 kV excessivament llargues que suposen major impacte ambiental per concentració d'un nombre excessivament elevat de línies pels mateixos traçats i pitjor eficiència energètica per caigudes de tensió i pèrdues.  
Encara que no són objecte d'aquesta resolució, d'altra banda, és necessària tant la construcció de noves línies de 66 kV que han d'alimentar aquesta nova instal·lació, a més, que permetran resoldre la indicada saturació de les xarxes de 66 kV a l'àrea, com realitzar gradualment reforços amb noves línies a aquesta tensió des d'altres instal·lacions amb transformació a 66 kV.  
Finalment, cal recordar que per a atendre totes les necessitats indicades es va proposar per a la planificació dels sectors d'electricitat i gas 2014-2020 incloure una nova subestació en 220 kV i la seua línia d'alimentació, denominada ST Vallbona que tindria transformació 220/66 kV, i situada al centre de càrregues de les noves peticions i pròxima a les xarxes de 66 existents en previsió de suport a aquesta xarxa de tensió amb potència suficient per a atendre-les amb l'adequada garantia per a un ampli termini. Aquesta subestació, no obstant això, finalment, no va ser inclosa en el Pla de desenvolupament de la xarxa de transport d'energia elèctrica 2015-2020, aprovat pel Consell de Ministres de 16 d'octubre de 2015, actualment vigent, raó que també ha de citar-se com a justificació de la inclusió de l'STR Carrasses en la planificació de la distribuïdora interessada en aquest procediment.  
D'altra banda, s'ha d'entendre que la instal·lació no generarà incidències negatives en el sistema, tenint en consideració que la instal·lació en qüestió forma part d'un conjunt d'actuacions la finalitat de les quals és atendre les necessitats d'infraestructura elèctrica de la zona.  
A l'efecte de la seua justificació, cal indicar que la subestació de transformació i repartiment STR Carrasses, objecte d'aquesta resolució ha sigut prevista en els plans d'inversió anuals i pluriennals presentats per Iberdrola Distribución Eléctrica, SA Unipersonal, concretament:  
- En el Pla d'inversió anual 2017 i pluriennal 2017-2019, informats favorablement per aquesta direcció general, es va incloure la nova subestació STR Carrasses, com a inversió prevista per al 2018, codi d'obra 194035159, i inversió bruta de 3.199.021,07 - i ingressos previstos sufragats per tercers d'1.763.871 ?. En aquests plans els tres transformadors de potència eren de 20 MVA (tal com va autoritzar el Servei Territorial d'Energia de València el 25.07.2013), i no els 25 MVA que ara se sol·liciten. A més, el sistema de 20 kV es planteja com de simple barra partida, i no de simple barra en anell com en el projecte presentat i sotmés a autorització. Cal indicar que consta la Resolució de la secretària d'estat d'Energia del Ministeri d'Energia, Turisme i Agenda Digital, de 30 de desembre de 2016, que aprova la quantia màxima del pla d'inversions de la xarxa de distribució per a l'any 2017 a Iberdrola Distribución Eléctrica, SAU.  
- En el Pla d'inversió anual 2018 i pluriennal 2018-2020, amb informe favorable, també, per aquesta direcció general, es va incloure la nova subestació STR Carrasses, com a inversió prevista per al 2018, codi d'obra 117321770 i inversió bruta de 3.808.275 - i ingressos previstos sufragats per tercers d'1.592.525 ?. En aquests plans, els tres transformadors de potència passen a ser ja de 25 MVA, tal com ara se sol·liciten, si bé es preveuen set posicions de línia amb interruptor, i no 6 com s'han sol·licitat en aquest procediment. Igualment en aquest pla el sistema de 20 kV és de simple barra partida, i no de simple barra en anell, com preveu el projecte presentat.  
Cal indicar que no tenim constància ara per ara que la secretària d'estat d'Energia de l'Administració general de l'Estat haja aprovat la quantia màxima del pla d'inversions de la xarxa de distribució per a l'any 2018 a Iberdrola Distribución Eléctrica, SAU.  
- Finalment, cal indicar que en el Pla d'inversió anual 2019 i pluriennal 2019-2021, amb informe favorable d'aquesta direcció general, ja no es recull l'STR Carrasses, per considerar-se que ha d'estar en servei enguany 2018, ja que no es preveuen retards.  
Consta en l'expedient la proposta de resolució de la Subdirecció General d'Energia i Mines adscrita a aquest centre directiu.  
  
Fonaments de dret  
La instrucció i resolució d'aquest procediment administratiu correspon a la Generalitat, en estar la instal·lació elèctrica objecte d'aquest radicada íntegrament en territori de la Comunitat Valenciana, i no estar enquadrada en les previstes en l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
D'acord amb el que es disposa en l'article 4.1.a del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concorde amb l'article 12 del Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon a la Direcció General d'Indústria i Energia d'aquest departament la resolució del procediment.  
  
D'acord amb l'article 38.2 de la Llei 24/2013, de 26 de desembre, del sector elèctric i amb l'article 38.1 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, la instal·lació elèctrica objecte de la sol·licitud constitueix part de les xarxes de distribució.  
D'acord amb el que disposen l'article 53 de la Llei 24/2013, de 26 de desembre, del sector elèctric; l'article 37 del Reial decret 1955/2000, d'1 de desembre, i l'article 8 del Decret 88/2005, de 29 d'abril, els sol·licitants d'autoritzacions d'instal·lacions de distribució d'energia elèctrica han d'acreditar la seua capacitat legal, tècnica i economicofinancera exigible per a la realització de cadascun dels projectes que presenten, tot això sense perjudici del que es preveu en aquest últim en relació amb l'exempció d'acreditació d'aquestes capacitats que potestativament puga atorgar l'Administració per als que estiguen exercint l'activitat.  
D'acord amb els articles 39 i 53 de la Llei 24/2013, de 26 de desembre, del sector elèctric, i l'article 7.1.a i b del Decret 88/2005, de 29 d'abril, la construcció, inclosa la seua modificació, d'instal·lacions elèctriques pertanyents a la xarxa de distribució requereix autorització administrativa prèvia i autorització administrativa de construcció (d'acord amb la nova terminologia introduïda per la Llei 24/2013).  
D'acord amb l'article 7 de la Llei 21/2013, de 9 de desembre, d'avaluació ambiental, la instal·lació objecte d'aquest procediment no requerirà la tramitació dels instruments ambientals establits en aquest article.  
D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer, en estar emplaçada dins d'una subestació de transformació amb tensió en algun dels seus costats igual o superior a 36 kV.  
Per a les sol·licituds d'autorització administrativa prèvia i autorització administrativa de construcció és aplicable el capítol II del Decret 88/2005, de 29 d'abril, per estar classificada la instal·lació elèctrica objecte d'aquest procediment dins del grup primer.  
D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que aquesta no genera incidències negatives en el sistema.  
D'acord amb el que s'estableix en l'article 130.1 del Reial decret 1955/2000, d'1 de desembre, els projectes d'execució d'instal·lacions elèctriques sotmesos a aprovació hauran d'elaborar-se de conformitat amb els reglaments tècnics en la matèria, en aquest cas, el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries.  
D'acord amb el Reial decret 1048/2013, de 27 de desembre, pel qual s'estableix la metodologia per al càlcul de la retribució de l'activitat de distribució d'energia elèctrica, les empreses distribuïdores han de presentar a l'òrgan competent de les comunitats autònomes corresponents els plans d'inversió anuals i triennals en xarxes de distribució perquè aquestes emeten informe preceptiu i vinculant sobre les instal·lacions l'autorització de les quals siga de la seua competència.  
  
En consideració de tot el que s'ha dit anteriorment, una vegada complits els requisits i els procediments legals i reglamentaris establits en la legislació vigent aplicables, resolc:  
  
Primer  
Atorgar a Iberdrola Distribución Eléctrica, SA Unipersonal l'autorització administrativa prèvia per a efectuar les modificacions que més avall s'allisten en la subestació transformadora de repartiment 66/20 kV, denominada STR Carrasses, que va ser autoritzada per la Resolució de 25 de juliol de 2013, del Servei Territorial d'Energia de València, relativa a autorització administrativa i aprovació de projecte de subestació transformadora de 66/20 kV denominada STR Carrasses [expedient número ATASCT/2012/62/46], i adaptada al nou Reglament d'instal·lacions d'alta tensió (Reial decret 337/2014, de 9 de maig), per Resolució de 3 de maig de 2018, del Servei Territorial d'Indústria i Energia de València.  
Les modificacions autoritzades consistiran en:  
- Ampliació de la potència de transformació dels tres transformadors de potència, que passen de 20 MVA en el projecte prèviament aprovat, a 25 MVA del projecte actual, per a cada transformador.  
- Modificació de l'edifici, que passa d'un únic edifici a un edifici de control, per a albergar la sala de comandament, control, comunicacions i serveis auxiliars, i tres edificis prefabricats de formigó, denominats CIMT (conjunts integrals de mitjana tensió) per a albergar les cel·les del sistema de 20 kV.  
- Reducció de la potència de transformació dels dos transformadors de servei, que passa de 250 kVA, en el projecte prèviament aprovat, a 100 kVA del projecte actual, per a cada transformador.  
- Reducció de la potència de les tres bateries de condensadors, que passa de 5,4 Mvar a 3,6 Mvar, per a cadascuna de les bateries.  
En conseqüència, la instal·lació final resultant, tenint en compte la modificació autoritzada per aquesta resolució, quedarà amb la composició final següent:  
Emplaçament:  
- Municipi (província): Llíria (València)  
- Referència cadastral de la parcel·la: 8139199JE2238A0367EP  
- Superfície de la parcel·la: 21.982 m².  
- Superfície ocupada: 6.594,35 m².  
Situada en terrenys qualificats com a dotacional per a infraestructures i dotacional per a equipaments, de conformitat amb allò indicat en la modificació puntual núm. 20 del PGOU, de la UE-51, Laboratoris radi, i SI-1 Carrasses, situada pròxima a la CV-35 (carretera València-Ademús), km 42.  
- Coordenades UTM, fus 30 Dàtum ED-50: X = 703.821,665; Y = 4.391.254,792; Z = 170.50  
Instal·lacions i equips:  
- Un sistema elèctric de 66 kV d'intempèrie convencional, en configuració de doble barra (DB) amb acoblament transversal, compost per:  
  
· Sis (6) posicions de línia equipades amb interruptor de tall en SF6.  
  
· Tres (3) posicions de transformador de potència equipades amb interruptor de tall en SF6.  
· Una (1) posició d'enllaç de barres equipades amb interruptor de tall en SF6.  
· Dos (2) mesures de tensió en barra sense interruptor, instal·lades en tots dos extrems dels embarrats principals.  
- Tres (3) transformadors de potència trifàsics d'intempèrie, denominats T-1, T-2 i T-3, de 25 MVA i relació 66/20 kV, en bany d'oli amb refrigeració natural (ONAN) i forçada (ONAF), proveït de canviador de preses en càrrega al costat d'alta tensió i grup de connexió YNd11. Cadascun disposarà de la corresponent reactància trifàsica (TZ) de presa de terra de 1000 A i 10 s, en sèrie amb una resistència (R) monofàsica limitadora de corrent de curtcircuit de presa de terra del neutre de 20 ohms i de 500 A durant 15 s.  
- Un sistema elèctric de 20 kV en instal·lació blindada d'interior, amb envolupant metàl·lica i aïllament per a 24 kV en SF6, amb una configuració de simple barra (SB) en anell, amb la composició següent:  
· Mòdul 1:  
- Sis (6) posicions de línia equipades amb interruptor.  
- Una (1) posició de transformador de potència equipada amb interruptor.  
- Una (1) posició de transformador de serveis auxiliars amb interruptor-fusible.  
- Una (1) mesura de tensió en barres sense interruptor, situada en la cel·la de serveis auxiliars.  
- Una (1) posició de partició de barres amb interruptor.  
- Una (1) posició d'unió de barres.  
- Una (1) posició de bateria de condensador amb interruptor.  
· Mòdul 2:  
- Sis (6) posicions de línia equipades amb interruptor.  
- Una (1) posició de transformador de potència equipada amb interruptor.  
- Una (1) posició de transformador de serveis auxiliars amb interruptor-fusible.  
- Una (1) mesura de tensió en barres sense interruptor, situada en la cel·la de serveis auxiliars.  
- Una (1) posició de partició de barres amb interruptor.  
- Una (1) posició d'unió de barres.  
- Una (1) posició de bateria de condensador amb interruptor.  
· Mòdul 3:  
- Sis (6) posicions de línia equipades amb interruptor.  
- Una (1) posició de transformador de potència equipada amb interruptor.  
- Una (1) mesura de tensió en barres sense interruptor, situada en la cel·la d'unió.  
- Una (1) posició de partició de barres amb interruptor.  
- Una (1) posició d'unió de barres.  
- Una (1) posició de bateria de condensador amb interruptor.  
Les posicions de partició i unió de barres esmentades formen en conjunt una única posició de partició (acoblament) de barres com a funció elèctrica.  
- Dos (2) transformadors trifàsics d'intempèrie de serveis auxiliars (denominats TSA-1 i TSA-2), amb aïllament en bany d'oli mineral, per al subministrament en corrent altern dels equips i serveis propis de la subestació, de 100 kVA de potència i relació de transformació 20/0,42-0,24 kV.  
- Tres (3) bateries de condensadors d'intempèrie tipus BCA amb envolupant metàl·lica (denominades BC-1, BC-2 i BC-3), per a la compensació d'energia reactiva de 20 kV i 3,6 Mvar cadascuna, per a instal·lar una per cada mòdul de cel·les.  
- Un edifici de control destinat a albergar la sala de comandament, control, comunicacions i serveis auxiliars i complementaris.  
- Tres (3) edificis prefabricats de formigó, denominats CIMT (conjunts integrals de mitjana tensió) per a albergar els mòduls esmentats del sistema de 20 kV.  
El pressupost total corresponent als elements que es modifiquen en el projecte autoritzat respecte al projecte original (expedient ATASCT/2012/62/46), i que és objecte d'aquesta autorització, és d'un milió cinc-cents cinquanta-huit mil cinc-cents trenta-cinc euros amb setanta-cinc cèntims (1.558.535,75 ?).  
A l'efecte retributiu que puga correspondre ha d'indicar-se, com ha quedat reflectit en la part d'antecedents de fet d'aquesta resolució, que en el Pla d'inversió anual 2018 i pluriennal 2018-2020, informats favorablement per aquesta direcció general, es va incloure la nova subestació STR Carrasses, com a inversió prevista per al 2018, codi d'obra 038500571, i inversió bruta de 3.808.275 - i ingressos previstos sufragats per tercers d'1.592.525 ?.  
De conformitat amb l'últim paràgraf de l'article 53.6 de Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, aquesta autorització s'atorga, sense perjudici de les concessions, autoritzacions, llicències i permisos, tant públiques com privades, que siguen necessàries obtindre per part d'Iberdrola Distribución Eléctrica, SA Unipersonal, d'acord amb altres disposicions que siguen aplicables, i especialment les relatives a l'ordenació del territori i al medi ambient.  
  
El titular d'aquesta autorització tindrà els drets, deures i obligacions recollits en el títol VII, de la Llei 24/2013, de 26 de desembre, del sector elèctric i el seu desenvolupament reglamentari. En tot cas, Iberdrola Distribución Eléctrica, SA Unipersonal haurà d'observar els preceptes, mesures i condicions que s'establisquen en la legislació aplicable a cada moment a l'activitat de distribució d'energia elèctrica.  
L'incompliment de les condicions i els requisits establits en aquesta autorització o la variació substancial dels pressupostos que n'han determinat l'atorgament podran donar lloc a la seua revocació.  
  
Segon  
Atorgar l'autorització administrativa de construcció dels elements i/o parts de la instal·lació del projecte tècnic d'execució de data juliol de 2015, redactat per persona tècnica titulada competent i visat pel col·legi corresponent amb data 18 de setembre de 2017, presentat per a la construcció de la modificació de la instal·lació corresponent descrita en el punt primer d'aquesta resolució, i habilitar Iberdrola Distribución Eléctrica, SA Unipersonal per a la construcció de la instal·lació interessada amb compliment dels requisits tècnics exigibles i d'acord a les condicions següents:  
1. La instal·lació elèctrica haurà d'executar-se segons el projecte presentat i amb les condicions tècniques establides per les administracions, organismes i empreses de servei públic o d'interés general afectades per aquesta instal·lació i que han sigut acceptades pel seu titular. Si cal introduir modificacions respecte de la documentació presentada i aprovada, el titular de la resolució haurà de sol·licitar prèviament a aquesta direcció general la corresponent autorització.  
  
2. La instal·lació a executar ha de complir el que s'estableix en el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries ITC-RAT 01 a 23.  
3. El termini d'execució de la instal·lació serà de díhuit (18) mesos des de l'endemà de la notificació. No obstant això, amb anterioritat a la finalització, podrà sol·licitar-se una ampliació concreta d'aquest mitjançant una sol·licitud motivada davant d'aquest òrgan directiu, i adjuntar a aquest efecte la documentació justificativa de la demora i del cronograma de treballs previstos per al nou termini sol·licitat.  
4. El titular d'aquesta autorització continuarà subjecte a les condicions d'ordre mediambiental establides en l'estimació d'impacte ambiental (exp. 213/02-EIA) formulada per la Direcció Territorial de València mitjançant la Resolució de 26 de juny de 2013, de conformitat amb el que s'estableix en l?«Informe de necessitat d'avaluació ambiental. Modificacions sobre el projecte de l'STR Carrasses 66/20 kV», de data 1 de febrer de 2018, formulat pel Servei d'Avaluació d'Impacte Ambiental, i recollides al seu torn en l'apartat 5 del punt segon de la part resolutiva de la Resolució de 25 de juliol de 2013, del llavors Servei Territorial d'Energia de València, i publicada en el Diari Oficial de la Generalitat Valenciana número 7121, de data 30 de setembre de 2013.  
  
5. A l'efecte previst en l'article 18.2 del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes, Iberdrola Distribución Eléctrica, SA Unipersonal comunicarà al Servei Territorial d'Indústria i Energia de València el començament de les obres, el qual, al seu torn, ho comunicarà a l'òrgan ambiental en nom d'aquesta direcció general com a òrgan substantiu.  
6. El titular d'aquesta resolució estarà obligat a comunicar per escrit amb l'adequada diligència les incidències dignes d'esment que es produïsquen durant l'execució, tant a aquesta direcció general com al Servei Territorial d'Indústria i Energia de València.  
7. Així mateix, el titular d'aquesta resolució estarà obligat a complir els deures i les obligacions derivats de la legislació de prevenció de riscos laborals vigent durant la construcció.  
8. Sense perjudici del que preveu l'article 12.4 del Decret 88/2005, de 29 d'abril, el personal tècnic en la matèria adscrit a aquesta direcció general o del Servei Territorial d'Indústria i Energia podran realitzar les comprovacions i les proves que consideren necessàries durant les obres i quan hi finalitzen, en relació amb l'adequació d'aquestes a la documentació tècnica presentada i al compliment de la legislació vigent, i a les condicions d'aquesta resolució.  
9. Finalitzades les obres de construcció de la instal·lació, Iberdrola Distribución Eléctrica, SA Unipersonal, en el termini màxim de 10 dies hàbils, ho comunicarà al Servei Territorial d'Indústria i Energia de València a l'efecte de la sol·licitud de l'autorització d'explotació prevista en l'article 12 del Decret 88/2005, de 29 d'abril. A aquesta comunicació s'ha d'adjuntar un certificat de direcció i final d'obra, subscrit per una persona facultativa competent, on s'acredite que està concorde amb els reglaments tècnics en la matèria, segons s'estableix en la normativa vigent per als projectes d'instal·lacions elèctriques i igualment respecte a aquesta autorització administrativa i aprovació de projecte d'execució. Quan l'esmentat certificat de direcció i final d'obra no estiga visat pel corresponent col·legi professional, s'haurà d'adjuntar l'oportuna declaració responsable de conformitat amb el que s'indica en la Resolució de 22 d'octubre de 2010, de la Direcció General d'Energia, publicada en el DOGV núm. 6389, de data 3 de novembre de 2010.  
  
10. Una vegada atorgada l'autorització d'explotació de la instal·lació interessada en aquest procediment, en el termini màxim de deu (10) dies, el Servei Territorial d'Indústria i Energia de València ho comunicarà a aquesta direcció general, i també a l'òrgan ambiental a l'efecte de l'article 18.2 del Reial decret legislatiu 1/2008, d'11 de gener, en nom d'aquesta direcció general com a òrgan substantiu.  
11. Aquesta direcció general, després del tràmit de l'oportú procediment, deixarà sense efecte aquesta autorització en qualsevol moment en què observe l'incompliment o inobservança de les condicions hi imposades.  
12. Amb la sol·licitud d'autorització d'explotació, Iberdrola Distribución Eléctrica, SA Unipersonal ha d'indicar expressament les instal·lacions, equips i elements que hagen sigut objecte d'ajudes i aportacions de fons públics o mesures d'efecte equivalent, o hagen sigut cedides i finançades totalment o parcialment per tercers. En aquest cas, de conformitat amb el que disposa l'article 31 del Reial decret 1048/2013, de 27 de desembre, pel qual s'estableix la metodologia per al càlcul de la retribució de l'activitat de distribució d'energia elèctrica, aquesta autorització haurà de ser objecte de declaració com a instal·lació cedida i finançada totalment o parcialment per tercers a incloure en l'informe a què fa referència aquest precepte.  
  
Tercer  
Ordenar:  
- La publicació d'aquesta resolució en el Diari Oficial de la Generalitat Valenciana.  
- La notificació d'aquesta resolució a Iberdrola Distribución Eléctrica, SA Unipersonal, a totes les administracions o organismes públics i empreses del servei públic o serveis d'interés general que han intervingut, o pogut intervindre, en el procediment d'autorització, i les que han emés, o han degut emetre, condicions tècniques al projecte d'execució.  
  
Tot això de conformitat amb el que disposen els articles 10 i 11.3 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Economia Sostenible, Sectors Productius i Comerç d'aquesta conselleria en el termini d'un mes comptador des de l'endemà de la notificació, d'acord amb el que estableix l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 4 de setembre de 2018.- La directora general d'Indústria i Energia: Maria Empar Martínez Bonafé.